|  |  |
| --- | --- |
| Forum: | Ad hoc RådhusMED om ny administrativ organisering |
| Tid: | 1. marts 2013 kl. 12.30-14.00 |
| Sted: | 129 |
| Deltagere: | Jette Runchel  Claes Hjort  Tordis Vilidur  Niels Carsten Bluhme  Asger Villemoes Nielsen  Erik Sildorf  Merete Winther  Kenneth Kjær Jensen  Mia Fihl Jeppesen  Lars Kragh Hansen (suppleant for Joan Bendiksen)  Cecilie Engell |
| Afbud: | Ingen |
| Referent: | Pernille Carlsen |

# Beslutningspunkter

## Godkendelse af dagsorden

Sagsfremstilling:

Dagsordenen skal godkendes.

**Beslutning:**

Dagsordenen blev godkendt.

## Implementering af administrativ organisering v. Jette (kl. 12.30-13.00)

Sagsfremstilling:

Kommunalbestyrelsen godkendte den 12. februar en ny administrativ organisation med ikrafttrædelse 1. august 2013. På den baggrund påbegyndes implementeringen.

Implementeringsprocessen skal sikre afvejning af forholdet mellem tid til åbenhed og inddragelse i den mere detaljerede planlægning og hensynet til trivsel og arbejdsmiljø. På den baggrund er der udarbejdet et oplæg til en tidsplan. Sigtet med tidsplanen er, at alle medarbejdere og ledere på rådhuset og Jobcentret senest 1. maj 2013 ved, hvilken afdeling de hører under og ved hvem deres nærmeste leder er.

Der er indtil videre planlagt møder i ad hoc RådhusMED, henholdsvis det aktuelle møde den 1. marts og et møde den 19. april.

Kommunaldirektøren indstiller:

1. At tidsplan for implementering af administrativ organisering kvalificeres.

**Beslutning:**

I forhold til tidsplanen blev det bemærket, at der var ændringer for så vidt angik forhandlingerne om MEDaftalen. Datoerne skal tilrettes på tidsplanen.

Der blev herefter spurgt ind til en række emner i selve oplægget om ny administrativ organisering.

Der blev bl.a. spurgt ind til, hvordan man tænker, at kulturprojektet skal implementeres.

Jette oplyste, at man har lagt det ind som en opgave i direktørgruppen, og at man bl.a. har talt om kompetenceudvikling i forhold til netværksorganisationen.

Hun oplyste videre, at cheferne som noget nyt skal på chefseminar en gang om året. Det indgår også i kulturprojektet ligesom cheferne er opmærksomme på, at der er behov for et vedvarende fokus.

I forhold til Borgerservice blev det oplyst, at Borgerservice gerne vil inddrages tæt i forhold Borgerservices nye opgaver, placering m.v. Der blev endvidere opfordret til, at man benytter noget af den viden, der ligger fra projekt BOB – Borgerservice og Bibliotek. Endelig blev det nævnt, at man synes, at der går meget lang tid før medarbejderne bliver klar over, hvilke afdelinger de kommer til at høre under.

Jette oplyste, at man selvfølgelig agter at gå videre med tankerne fra BOB, og at der nok skal blive en dialog med Borgerservice omkring opgavefordelingen.

I forhold til placering af medarbejderne håbede Jette, at man senest 1. maj kunne fortælle medarbejderne, hvor de bliver placeret henne.

Der blev spurgt til, hvordan og hvor meget medarbejderne bliver inddraget i, hvor de placeres?

Jette oplyste, at de fleste medarbejdere følger deres opgaver. Det er udgangspunktet. Der hvor der er behov for særlig fokus er der hvor opgaver deles på nye måder, så det kan give tvivl om man havner i den ene eller anden afdeling. Det gælder også for de sekretariater, der i dag er knyttet op omkring forvaltningsdirektøren. Mange kan i dag aflæse deres placering af organisationsdiagrammet. Hvis nogen er i tvivl, så er det en god ide at spørge nuværende eller kommende chef og i øvrigt en god ide at bruge initiativpligten, hvis man som medarbejder ser eller ved noget, som kan være vigtigt for chefens arbejde med at beskrive ny afdeling eller har noget omkring egne ansættelsesforhold/opgaver som ønskes drøftet.

Jette oplyste videre, at ens opgaver i høj grad er med til at afgøre, hvor man ender henne i den nye struktur, men at områdesekretariaterne endnu ikke er fuldt udfoldet.

Jette ville undersøge, om man kunne lave en proces omkring ønsker i forhold til områdesekretariaterne.

Det blev endvidere aftalt, at de nærmere beskrivelser for områdesekretariaterne og Økonomi og Stab forelægges for RådhusMED, idet man i RådhusMED savnede en mere konkret beskrivelse af disse områder.

Endelig blev det aftalt, at Direktørgruppen lægger en proces omkring samtaler med de medarbejdere, der står midt mellem 2 afdelinger, ind i tidsplanen vedr. ny administrativ organisering.

I forhold til ny bevillingsstruktur gjorde Lars Kragh opmærksom på, at der ikke er sat ret meget tid af i tidsplanen til at udføre de ønskede ændringer vedrørende bevillingsstrukturen.

Jette foreslog, at man startede med de afdelinger, som ikke berøres af den nye organisering. Disse afdelinger kunne dermed være klaret, inden man gik videre med de afdelinger, som bliver berørt af ændringerne.

I forhold til omflytningerne på rådhuset blev der opfordret til, at rokaden også behandles i RådhusMED.

Jette oplyste, at det fremgik af det netop omdelte kommissorium for omflytning på Rådhuset, at principperne for lokalefordeling skal godkendes i RådhusMED.

Efter en længere snak om hvordan RådhusMED inddrages bedst muligt omkring lokalerokaden blev det aftalt, at der lægges et ekstra RådhusMED møde ind i tidsplanen omkring omflytningerne således, at Ad Hoc RådhusMED orienteres inden lokalefordelingen meldes endeligt ud og dermed kan hjælpe til med formidling. Planen bliver en fordeling mellem afdelinger. Den konkrete indretning af afdelingsområdet sker med inddragelse af medarbejderne i afdelingen.

Det blev aftalt, at såfremt man har særlige ønsker til omflytningerne, bør man tage kontakt til sin chef, som så kan gøre MTF opmærksom på disse forhold.

Endelig blev det oplyst, at den fysiske omflytning så vidt muligt foretages i sommerperioden, men at ledelsen selvfølgelig er klar over, at der allerede er planlagt sommerferie, og at denne selvfølgelig skal holdes som planlagt. En omflytning må så ske snarest muligt efter ferien og efter konkrete aftaler i de enkelte afdelinger.

Herefter ansås tidsplanen for kvalificeret.

Bilag:

* Tidsplan for implementering af administrativ organisering (12/19890-12)

# Orienteringspunkter

## Fastlæggelse af afdelinger v. Jette Runchel (kl. 13.00-13.15)

Sagsfremstilling:

Afdelingscheferne har til opgave at udarbejde et udkast til afdelingsprofiler, herunder at udpege niveau 4-ledere og at medarbejdere, der hører under afdelingen. Der er udarbejdet en fælles skabelon til afdelingsprofilerne. Afdelingscheferne forventes at inddrage relevante direktører, chefkolleger, medarbejdere og ledere. Desuden kan medarbejdere og ledere kontakte afdelingscheferne for at bidrage med viden og input.

Et første udkast til afdelingsprofiler behandles af Tværgående chefgruppe den 4. april 2013. Ad hoc RådhusMED kvalificerer oplæggene på et møde den 19. april 2013 og Direktørgruppen godkender et endeligt udkast den 22. april 2013.

Kommunaldirektøren indstiller:

1. at orientering om fastlæggelse af afdelinger tages til efterretning

**Beslutning:**

Jette oplyste, at der er udarbejdet en skabelon, hvorefter afdelingscheferne nu skal i gang med at beskrive deres afdelinger. De skal herefter fremlægge deres oplæg for den Tværgående Chefgruppe.

Jf. beslutningen under pkt. 1 omkring en samtalerunde med de medarbejdere, som står midt mellem 2 afdelinger, så skal afdelingscheferne være opmærksomme på, at de får taget en dialog med disse medarbejdere.

Der blev spurgt til, hvornår dette arbejde starter op for centrene. Det blev oplyst, at dette først sker når den nye chef for Økonomi og Stab tiltræder.

Områdesekretariaterne behandles på samme vis som afdelingerne.

Herefter blev orienteringen taget til efterretning.

Bilag:

* Skabelon for afdelingsprofiler (12/19890-11)

## Konkretisering af netværk v. Jette Runchel (kl. 13.15-13.25)

Sagsfremstilling:

Der nedsættes en arbejdsgruppe, som under ledelse af Tordis Vilidur som kommende netværksdirektør, udarbejder et oplæg til netværk. Oplægget skal indeholde en strategi og et administrationsgrundlag for netværk og skal sikre et klart afsæt for netværksorganiseringen som en integreret del af den administrative organisation. Der er udarbejdet et oplæg til et kommissorium for arbejdsgruppens arbejde.

Et første udkast til strategi og administrationsgrundlag for netværk behandles af Tværgående Chefgruppe. Ad hoc RådhusMED kvalificerer det, før det godkendes endeligt af Direktørgruppen senest ultimo juni 2013. Den konkrete tidsplan for arbejdsgruppens arbejde, fastlægges på arbejdsgruppens første møde.

Kommunaldirektøren indstiller:

1. at orientering om konkretisering af netværk tages til efterretning

**Beslutning:**

Tordis oplyste, at der bliver nedsat en lille arbejdsgruppe bestående af hende selv, Mette Horsgaard og Mia Fihl Jeppesen, der skal begynde at se på, hvordan netværksorganisationen kan foldes ud.

Det blev nævnt, at der sidder folk rundt omkring i organisationen, som har stor erfaring med netværksdannelse, og at det måske kunne være relevant at inddrage disse.

Tordis svarede, at forvaltningerne var meget velkomne til at byde ind med viden og erfaring omkring netværk, og at det var dejligt med den store interesse.

Dog var det ikke tanken, at der skulle sidde repræsentant fra hver af de gamle forvaltninger i gruppen.

Der blev efterspurgt noget tekst om innovation og udvikling under succeskriterierne i kommissoriet.

Tordis oplyste, at den lille arbejdsgruppe ville kigge nærmere på det.

Direktørgruppen har efterfølgende drøftet den store interesser der blev fremlagt for deltagelse i arbejdet. Direktørgruppen er enige om, at interesserede kan henvende sig til Tordis. Tordis vil så nedsætte en "sparringsgruppe", som arbejdsgruppen kan trække på efter behov.

Bilag:

* Kommissorium vedr. afsæt for netværk (12/19890-16)

## Fastlæggelse af områdesekretariaternes administrationsgrundlag v. Jette Runchel (kl. 13.25-13.35)

Sagsfremstilling:

Direktørgruppen udarbejder et grundrids af et administrationsgrundlag, der konkretiserer sekretariaternes opgaver og snitflader. Det opgavemæssige udgangspunktet for de to områdesekretariater er:

* Betjening af politiske udvalg, råd og nævn (bl.a. faglig og formmæssig kvalitetssikring af mødesager)
* Kommunikation
* Juridisk bistand
* Økonomisk bistand
* Udviklingsbistand

Administrationsgrundlaget færdiggøres endeligt, når bemandingen af ledelse af områdesekretariaterne og ledelsen i "Økonomi & Stab" er på plads. Grundridset af arbejdsgrundlaget danner baggrund for medarbejderbemanding i sekretariaterne.

Kommunaldirektøren indstiller:

1. at orientering om fastlæggelse af områdesekretariaternes administrationsgrundlag tages til efterretning

**Beslutning:**

Jette oplyste indledningsvist, at der ikke foreligger nogle kommissorier for områdesekretariaterne, men at områdesekretariaterne bl.a. skal tage sig af politisk betjening, juridisk bistand og økonomiske analyser.

Der blev spurgt til, hvor råd og nævn skal betjenes henne fremover. Jette oplyste, at rådene skal behandles af de afdelinger, der har ansvaret for disse råd og nævn, og at hun forventede en tydelig adskillelse af hhv. de politiske udvalg og så de øvrige råd og nævn. De politiske udvalg vil blive betjent af områdesekretariaterne.

Jette var klar over, at der lå en opgave i at sikre ressourcer til løsning af opgaverne med rådene og nævnene.

Bilag:

-

## Styringsmæssige og administrative tilpasninger v. Jette Runchel (kl. 13.35-13.45)

Sagsfremstilling:

Der nedsættes en projektgruppe med ressourcepersoner fra Økonomicentret, Digitaliseringscentret og Center for Ledelse og Personale til at forestå de styringsmæssige og administrative tilpasninger vedr. bevillingsstruktur og virksomhedsplaner, kompetencefordelingsplan samt plan for styring af økonomien i perioden 1.8.2013 til 31.12.2013. Der er udarbejdet en projektkontrakt for arbejdet. De styringsmæssige og administrative tilpasninger er ressourcekrævende, særligt for Økonomicentret og Digitaliseringscentret. Derfor forventes det, at en del af mindreforbruget på konto 6 i 2012 anvendes til opgaver ifm. implementering af ny organisation i 2013.

Kommunaldirektøren indstiller:

1. at orientering om styringsmæssige og administrative tilpasninger tages til efterretning

**Beslutning:**

Jette nævnte indledningsvist, at der forestår en meget stor opgave med at få tilpasset organisationen til den nye organisation..

Lars gjorde også her opmærksom på, at der er meget kort tidsfrist til de mange ændringer.

I ØC betyder det bl.a. en stor belastning på en række nøglepersoner, og at man har en udfordring i at nå at blive færdige med tilretningerne, hvis medarbejdere også skal nå at afvikle deres sommerferie.

Jette bemærkede, at man godt er opmærksomme på det, og at det var ønsket, at man gjorde sit bedste for at nå at blive færdige. Det er muligt der bliver behov for justeringer hen ad vejen. Endelig er der også afsat ekstra ressourcer til dette arbejde i bl.a. ØC.

Bilag:

* Projektkontrakt for styringsmæssig og administrativ implementering (12/19890-4)

## Revision af MEDaftale v. Jette Runchel (kl. 13.45-13.50)

Sagsfremstilling:

Kommunaldirektøren har taget initiativ til at nedsætte et forhandlingsudvalg for at revidere MEDaftalen, så den er afstemt med den nye organisering. Udvalget består af:

* Lederrepræsentanter: Jette Runchel, Tordis Vilidur og Mette Seneca Kløve
* Medarbejderrepræsentanter: Claes Hjort, FTF/Albertslund Lærerkreds, Allan Sibbern – LO/3F, Erik Sildorf – LO/HK, Claus Kolby – LO/HK, Anne Nielsen – FTF/BUPL, Merete Winther – AC/Ingeniør Foreningen

Der er planlagt møder i forhandlingsorganet den 15. marts og den 30. april.

Kommunaldirektøren indstiller:

1. at orientering om revision af MEDaftale tages til efterretning

**Beslutning:**

Som nævnte under pkt. 1, så er der ændret på datoerne vedr. forhandlingerne om ny MEDaftale. Man starter op den 14. marts. Det er meningen, at man vil tage højde for ændringer i den nye overenskomst, når man nu alligevel skal genforhandle aftalen.

Bilag:

## Lokalemæssige tilpasninger v. Jette Runchel (kl. 13.50-14.00)

Sagsfremstilling:

Miljø- og Teknikforvaltningen er ansvarlig for omflytningen, som skal understøtte den nye administrative organisering og skabe gode arbejdsforhold på rådhuset, A-huset og Jobcentret. I den forbindelse har MTF udarbejdet et kommissorium og gennemfører dialoger med afdelingscheferne. Oplæg til lokalefordeling godkendes i Direktørgruppen den 27. maj med forudgående kvalificering i Tværgående chefgruppe og ad hoc RådhusMED.

Kommunaldirektøren indstiller:

1. at orientering om lokalemæssige tilpasninger tages til efterretning

**Beslutning:**

Der blev udleveret et revideret kommissorium. MTF er tovholder på rokaden og de overordnede linjer udstikkes derfor af MTF – derefter er det op til afdelingerne at detailplanlægge.

Der afholdes et ekstramøde i RådhusMED omkring lokalerokader.

Bilag:

* Kommissorium for omflytning på rådhuset (13/407-1)

**Eventuelt**

Der blev spurgt nærmere ind til de forskellige chefforaer, idet man mente, at der manglede et forum for cheferne på de enkelte områder.

Jette oplyste, at direktørområderne er ikke skabt som naturlige fælleskaber. Det naturlige forum er chefforum. Men det forhindrer jo ikke, at cheferne indenfor samme område kan mødes og afvikle møder om fælles muligheder og udfordringer.

Endelig blev der udtrykt lidt bekymring for, at man bliver fastlåst i de forskellige søjler og hvordan man den enkelte medarbejder bevarer kontakten til øvrige områder, herunder netværksorganisationen.

Jette opfordrede til en tæt dialog med de nærmeste chefer, da der jo bliver meget få direktører fremover, som man gå til og bruge initiativpligten.

Endelig er det i sidste ende også et spørgsmål om kulturændringer – og dermed en del af kulturprojektet omkring ny administrativ organisering..